Jan E. Jørgensen (V), 2013-05-22:
I Venstre har vi længe haft fokus på problemet med identitetstyveri og også haft et ønske om, at det skulle være muligt at få nyt cpr-nummer.
Der har også været samråd med ministeren, og jeg er glad for, at ministeren her i dag har lovet, at der kommer et lovforslag i næste samling.
Det synes jeg lyder rigtig godt.
Jeg vil også gerne takke Dansk Folkeparti for at rejse en meget relevant problematik.
Vi ser meget alvorligt på det stigende misbrug af personnumre og identitetstyveri.
Identitetstyveri er jo en meget alvorlig sag.
Den fortjener et politisk fokus og ikke kun medieomtale, fordi det så tilfældigvis er en kendis som dj Philip Lundsgaard, som er nævnt i forslaget, der er offeret.
Som jeg kan forstå nu, hvor ministeren røbede sit fødselsår, går jeg ud fra, at vi begge to har hørt på både Philip og hans makker, Dan Rachlin.
Det er jo krænkende at få stjålet sin identitet, uanset om man er dj eller ej.
Det er noget, der kræver fokus, hvad enten det er kendte mennesker, der kommer ud for det her, eller ej.
Mange – vel i virkeligheden de fleste – har nok prøvet at miste deres pung, enten fordi de har tabt den, eller den er blevet stjålet, og dermed også et eller flere identifikationskort, men det er nok de færreste, som er klar over, hvilke konsekvenser det kan medføre.
Med et simpelt sygesikringsbevis kan kriminelle foretage et misbrug af personlige oplysninger, der kan have uoverskuelige og vidtrækkende konsekvenser for den enkelte.
Formålet med identitetstyveri er at begå økonomisk kriminalitet ved at misbruge andres personlige oplysninger til f.eks. at handle på internettet.
Så formålet med beslutningsforslaget og det kommende lovforslag er at gøre det vanskeligere for de kriminelle at misbruge andres identitet.
Med forslaget ønsker forslagsstillerne, at der foretages en øget indsats for at styrke beskyttelsen af personnummeret mod identitetstyveri, og forslaget har to modeller for at sikre det.
Den ene model går ud på, at der skabes hjemmel til, at det nuværende personnummer kan udskiftes i tilfælde af identitetstyveri og identitetssvindel.
Den anden model går ud på, at hele personnummerregisteret reformeres, så en persons personnummer gøres til et grundpersonnummer, som skal bruges til at generere et antal områdespecifikke numre, som skal anvendes til specifikke identifikationsbehov.
Venstre mener, at identitetstyveri er en særlig grov form for kriminalitet for ofrene, da den efterlader ofrene både krænkede og magtesløse, og Venstre mener derfor, at der er behov for en bred indsats for at komme svindelen med personnumre og identitetstyveri til livs.
En styrket beskyttelse af personnummeret vil være et vigtigt skridt i den rigtige retning.
Venstre er af den opfattelse, at der i ganske særlige tilfælde skal kunne tildeles et nyt personnummer.
Vi mener dog ikke, at tiden er inde til, at hele personnummerregisteret skal reformeres.
Disse forretninger bør foretage den nødvendige identitetskontrol og ikke udelukkende anvende personnummeret.
Ministeren lovede jo så på samrådet den 4. april at se nærmere på muligheden for at tildele et nyt personnummer til ofre for identitetsmisbrug i helt særlige tilfælde.
Det er jo så rart, at ministeren i dag har fulgt op på det løfte, der kom på samrådet, med et lovforslag i næste samling, selv om jeg da godt kan dele Dansk Folkepartis undren over, at det ikke er sket før, men bedre sent end aldrig.
Vi skal også huske, at det at få et nyt cpr-nummer jo er en lappeløsning på et opstået problem.
Det vigtigste er at sikre, at personnumre ikke bliver stjålet, at det offentlige bevarer disse oplysninger sikkert.
Til slut vil jeg sige, at Venstre gerne vil hjælpe Philip Lundsgaard og alle mulige andre, der er kommet i klemme ved et identitetstyveri, men der skal altså være nogle særlig gode grunde til, at man decideret kan skifte personnummer.
Så Venstre støtter den del af forslaget, og vi ser så frem til ministerens udspil i næste samling.